Անդրեյ Տուրկին

**Անդրեյ Տուրկին** (, ), ռուսաստանցի զինվորական, ՌԴ Անվտանգության դաշնային ծառայության Հատուկ նշանակության կենտրոնի «Վիմպել» հատուկ ստորաբաժանման սպա, լեյտենանտ։ Մահացել է Բեսլանի ահաբեկչական հարձակման ընթացքում գերիների ազատագրման ժամանակ։ Հետմահու արժանացել է Ռուսաստանի Դաշնության հերոսի կոչման։

## Կենսագրություն
### Վաղ տարիներ
Անդրեյ Տուրկինը ծնվել է 1975 թվականի հոկտեմբերի 21-ին Ռուսաստանի Դաշնության Օրսկ քաղաքում։ Մեծացել է առանց հոր, այդ իսկ պատճառով վաղ տարիքից սկսել է արհեստագործական հմտություններ ձեռքբերել։ Ուսման տարիներին դպրոցում հաճախել է նաև ձեռնամարտի խմբակի ու երգել երգչախմբում։ Ութերորդ դասարանն ավարտելուց հետո, մորը օգնելու պատճառով, թողել է դպրոցը, ընդունվել Դինսկայա ստանիցայի թիվ 63 միջին մասնագիտական տեխնիկական ուսումնարան, որն ավարտել է «վարորդ-փականագործի» մասնագիտացմամբ։
### Ծառայությունը տաջիկ-աֆղանական սահմանին
1993 թվականի դեկտեմբերին Անդրեյ Տուրկինը զորակոչվում է ժամկետային զինվորական ծառայության։ 1993-1995 թվականներին ծառայել է Անդրբայկալյան զինվորական օկրուգի Պրիարգունսկի սահմանապահ ջոկատում։ 1994 թվականին Անդրեյ Տուրկինը Պրիարգունսկի սահմանապահ ջոկատի մոտոմանևրային խմբի կազմում ուղարկվում է Տաջիկստան և մասնակցում տաջիկ-աֆղանական սահմանին ընթացող մարտական գործողություններին։ 1995 թվականի հուլիսին սերժանտի կոչում զորացրվել է, ինչից հետո վերադարձել է Կրասնոդարի երկրամաս, որտեղ աշխատել և սովորել է ինստիտուտում։
### «Վիմպել» հատուկ ստորաբաժանումում
1997 թվականի ապրիլին Անդրեյ Տուրկինը ծառայության է անցնում «Վիմպել» ստորաբաժանման կազմում և մասնակցում Երկրորդ չեչենական պատերազմին ու Դուբրովկայում գերիների ազատ արձակման գործողությանը։
### Վերջին մարտը Բեսլանում

«Վիմպել» խմբի հետ միասին ժամանել է Հյուսիսային Օսեթիայի Բեսլան քաղաք, որտեղ 2004 թվականի սեպտեմբերի 1-ին ավելի քան 30 ահաբեկիչ՝ Ռուսլան Խուչբարովի գլխավորությամբ, գրավել էր թիվ 1 դպրոցի շենքը՝ գերի վերցնելով ավելի քան 1100 երեխաների ու չափահասների։

Այն բանից հետո, երբ երրորդ օրը դպրոցի սպորտդահլիճում, որտեղ պահվում էին ամենամեծ թվով պատանդները, պայթյուններ եղան, ինչի հետևանքով տանիքն ու սպորտդահլիճի լուսամուտները մասամբ փլուզվեցին, ողջ մնացած մարդիկ սկսեցին փախչել։ Օպերատիվ-մարտական խումբը, որի կազմում էր Անդրեյ Տուրկինը, հրաման ստացավ սկսելու դպրոցի գրոհը, քանի որ գրոհայինները սկսել էին անկանոն կրակ արձակել պատանդների ուղղությամբ։ Տուրկինն առաջինն է ներթափանցում ճաշասրահ, որտեղ գրոհայինները տեղափոխել էին պայթյունի հետևանքով ողջ մնացած պատանդներին,ու անձամբ սպանում ահաբեկիչներից մեկին։ Երբ մեկ այլ գրոհային պատանդների խմբի ուղղությամբ նռնակ է նետում, Տուրկինն իր մարմնով ընկնում է դրա վրա՝ զոհվելով, բայց փրկելով այդ մարդկանց։
Հատուկ նշանակության առաջադրանքի իրականացման ժամանակ ցուցաբերած արիության և հերոսության համար 2004 թվականի սեպտեմբերի 6-ին լեյտենանտ Անդրեյ Ալեքսևիչ Տուրկինը, ՌԴ նախագահ Վլադիմիր Պուտինի հրամանագրով հետմահու արժանացել է Ռուսաստանի Դաշնության հերոսի կոչման (մեդալ № 830):

Տուրկինը, «Ալֆա» և «Վիմպել» հատուկ ստորաբաժանումների ևս 8 աշխատակիցների հետ միասին, թաղվել է 2004 թվականի սեպտեմբերի 7-ին Մոսկվայի Նիկոլո-Արխանգելսկյան գերեզմանատանը։

## Հիշատակ
* Օրսկ քաղաքի Փառքի ծառուղու Հերոսների ճեմուղում տեղադրվել է Անդրեյ Տուրկինի դիմաքանդակը։ Նրա անվամբ կոչվել է Օրսկի թիվ 53 հարակրթական միջնակարգ դպրոցի կադետական դասարանը։
* Կրասնոդարի երկրամասի Դինսկայա ստանիցայում նրա պատվին անվանվել է փողոցներից մեկը, ինչպես նաև տեղի թիվ 1 միջնակարգ դպրոցը։ Դպրոցի մուտքի մոտ տեղադրված է հուշատախտակ։ Ստանիցայում անց են կացվում նաև բռնցքամարտի առաջնություններ, որոնք նվիրված են Տուրկինի հիշատակին։
* Կրասնոդար քաղաքում Մարքեթինգի և սոցիալ-տեղեկատվական տեխնոլոգիաների ակադեմիայի շենքում, որտեղ սովորել է Անդրեյ Տուրկինը, տեղադրված է նրա հերոսությանը նվիրված հուշատախտակ։
*ՌԴ հերոս Ա. Տուրկինի անունով է նաև Սվերդլովսկի մարզի Նովայա Լյալյա քաղաքի հայրենասիրական դաստիարակության մանկադեռահասական կենտրոնը։ Կենտրոնի շենքի պատին տեղադրված է հուշատախտակ։
*Տուրկինի լուսանկարը տեղադրված է Չիտա քաղաքի Հերոս սահմանապահների ծառուղու պանթեոնում։

## Ընտանիք
Մայրը Վալենտինա Տուրկինան է, կինը՝ Նատալյան։ Ունի երկու որդի՝ Վլադիսլավը (2001 թվականին ծնված) և Անդրեյը (ծնվել է հոր մահվանից հինգ ամիս անց ու անվանակոչվել վերջինիս պատվին): Տուրկինների և Բադոևների ընտանիքը միմյանց համարում են արյունակից բարեկամներ։

## Պարգևներ և կոչումներ
* Ռուսաստանի Դաշնության հերոս,
* «Հայրենիքին մատուցած ծառայությունների համար» շքանշանի 2-րդ աստիճանի մեդալ,
* Սուվորովի մեդալ,
* «Զոհվածների փրկելու համար» մեդալ։

## Տես նաև
*Բեսլանի ահաբեկչական հարձակում
* Բեսլանի ահաբեկչական հարձակման հետ կապված հակասություններ

## Ծանոթագրություններ

## Արտաքին հղումներ

 
Կատեգորիա:Բեսլանի ահաբեկչական հարձակում